Document ID: 32002L0071

Komisijos direktyva 2002/71/EB
2002 m. rugpjūčio 19 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB dėl didžiausių pesticidų likučių (formotiono, dimetoato ir metiloksidemetono) koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose ir ant jų, įskaitant vaisius ir daržoves, nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl didžiausių pesticidų likučių koncentracijų vaisiuose bei daržovėse ir ant jų nustatymo [1] su paskutiniais pakeitimais, padarytais Direktyva 2002/66/EB [2], ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [3] su paskutiniais pakeitimais, padarytais Komisijos direktyva 2002/66/EB, ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [4] su paskutiniais pakeitimais, padarytais Direktyva 2002/66/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [5] su paskutiniais pakeitimais, padarytais Direktyva 2002/66/EB, ypač į jos 7 straipsnį,
kadangi:
(1) Likučių koncentracija grūduose ir augalinės kilmės produktuose, įskaitant vaisius ir daržoves, rodo mažiausio pesticidų kiekio, reikalingo efektyviai augalų apsaugai, naudojimą, taikant juos taip, kad likučio kiekis būtų mažiausias įmanomas ir toksikologiškai priimtinas, ypač atsižvelgiant į aplinkos apsaugą ir į apskaičiuotą suvartojamą kiekį. Didžiausia likučių koncentracija gyvūninės kilmės produktuose rodo, kiek gyvūnai suvartoja pesticidais apdorotų grūdų ir augalinės kilmės produktų, ir, jei tinka, tiesiogines veterinarijos priemonių taikymo pasekmes. Bendrijos didžiausia likučių koncentracija (DLK) atitinka likučių, kurių gali būti rasta produktuose, gamintojams laikantis geros žemės ūkio praktikos, viršutinę kiekio ribą.
(2) Pesticidų DLK vertės turėtų būti visą laiką tikslinamos ir gali būti keičiamos, atsižvelgiant į naują informaciją ir duomenis. Apatinė analizinio nustatymo riba nustatoma kaip DLK, jei dėl leidžiamų naudoti augalų apsaugos priemonių pesticidų likučių koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučių kiekis, kuris yra maisto produktuose, galinčiuose patekti į Bendrijos rinką, ir ant jų nebuvo patvirtintas būtinais duomenimis.
(3) Kai kurios valstybės narės Komisijai pranešė, kad nacionalines dimetoato ir metiloksidemetono DLK vertes jos norėtų peržiūrėti pagal Direktyvos 90/642/EEB 8 straipsnį, nes joms kelia susirūpinimą vartotojų suvartojama norma. Komisijai buvo pasiūlyta patikslinti Bendrijos DLK vertes. Komisija padarė išvadą, kad, atsižvelgiant į galimą vartotojams kylančią riziką, būtų protinga kai kurias DLK vertes iš dalies pakeisti. Svarbu, kad, siekdamos tinkamai apsaugoti vartotoją, valstybės narės imtųsi papildomų rizikos valdymo priemonių. Dimetoatui ir metiloksidemetonui išduotus leidimus valstybės narės turi peržiūrėti pagal Direktyvos 91/414/EEB [6] su paskutiniais pakeitimais, padarytais Direktyva 2002/64/EB [7], 4 straipsnį, kad naudojant su leidimais nebūtų viršijamos DLK vertės.
(4) Kiekvieno iš šių pesticidų poveikis vartotojams, kuris visą gyvenimą daromas maisto produktais, buvo iš naujo įvertintas ir apskaičiuotas pagal Bendrijos procedūras ir praktiką, taikomą, atsižvelgiant į Pasaulinės sveikatos organizacijos paskelbtas rekomendacijas [8]. Apskaičiuota, kad dėl šioje direktyvoje nustatytų DLK verčių rekomenduojamos paros normos (RPN) nebus viršytos. Metiloksidemetono RPN lygi 0,0003 mg/kg bruto masės (Jungtinis posėdis dėl pesticidų likučių (JPDPL), 1989), stipraus poveikio etaloninė dozė - 0,005 mg/kg bruto masės, dimetoato RPN - 0,002 mg/kg bruto masės (JPDPL, 1996), stipraus poveikio etaloninė dozė - 0,03 mg/kg bruto masės.
(5) Jei tinka, stiprus šių pesticidų poveikis vartotojams, kurį daro maisto produktai, kuriuose gali būti šių pesticidų likučių, yra nustatomas ir įvertinamas pagal Bendrijos procedūras ir praktiką, atsižvelgiant į Pasaulinės sveikatos organizacijos paskelbtas rekomendacijas. Padaryta išvada, kad, jei pesticidų likučių koncentracijos vertės yra lygios direktyvoje nustatytoms DLK vertėms arba mažesnės, jie nesukels stipraus toksiško poveikio.
(6) Pasaulyje neužregistruota, kad būtų naudojamas formotionas. Nesant pakankamų duomenų apie likučius ir toksikologiją, visiems produktams reikėtų nustatyti formotiono didžiausios likučių koncentracijos vertes, atitinkančias apatinę analizinio nustatymo ribą.
(7) Su Bendrijos prekybos partneriais per Pasaulinę prekybos organizaciją buvo konsultuojamasi dėl formotiono, dimetoato ir metiloksidemetono likučių koncentracijos verčių, siūlomų šioje direktyvoje, ir buvo atsižvelgta į jų pastabas dėl šių koncentracijos verčių.
(8) Buvo atsižvelgta į Augalų mokslinio komiteto pareikštą nuomonę, ypač į patarimus ir rekomendacijas dėl metodikos, kurios reikia laikytis, siekiant apsaugoti pesticidais apdorotų žemės ūkio produktų vartotojus.
(9) Todėl reikėtų iš dalies pakeisti Direktyvų 76/895/EEB, 86/362/EEB, 86/363/EEB ir 90/642/EEB priedus.
(10) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo įrašai apie "dimetoatą", "ometoatą", "formotioną", "metiloksidemetoną", "metil-S-demetoną" ir "demeton-S-metilsulfoną" išbraukiami.
2 straipsnis
Į Direktyvos 86/362/EEB II priedo A dalį įrašomos šios eilutės:
"Pesticidų likutis | Didžiausia koncentracija (mg/kg) |
Metiloksidemetonas (metiloksidemetono ir demeton-S-metilsulfono, išreikšto metiloksidemetonu, bendras kiekis) | 0,1 miežiai ir avižos 0,02 kiti grūdai |
Dimetoatas (dimetoato ir ometoato, išreikšto dimetoatu, bendras kiekis) | 0,3 kviečiai, rugiai ir kvietrugiai 0,02 kiti grūdai |
Formotionas | 0,02 grūdai |
3 straipsnis
Į Direktyvos 86/363/EEB II priedo B dalį įrašomos šios eilutės:
"Pesticidų likutis | Didžiausia koncentracija (mg/kg) |
Mėsos, įskaitant riebalus, mėsos gaminių, subproduktų ir gyvūninių riebalų, išvardytų I priede, kurių KN kodai yra 0201, 0202, 0203, 0204, 02050000, 0206, 0207, ex0208, 020900, 0210, 160100 ir 1602 | Pieno ir pieno produktų, išvardytų I priede, kurių KN kodai yra 0401, 0402, 040500 ir 0406 | Šviežių kiaušinių, be lukšto, paukščių kiaušinių ir kiaušinių trynių, išvardytų I priede, kurių KN kodai yra 040700 ir 0408 |
Metiloksidemetonas (metiloksidemetono ir demeton-S-metilsulfono, išreikšto metiloksidemetonu, bendras kiekis) | 0,02 | 0,02 | 0,02 |
4 straipsnis
Didžiausios likučių koncentracijos vertės, įrašytos šios direktyvos priede, iš dalies keičia arba pakeičia atitinkamų pesticidų likučių koncentracijos vertes, įrašytas Direktyvos 90/642/EEB II priede.
5 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2003 m. sausio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva įsigalioja septintą dieną po jos paskelbimo Europos Bendrijų oficialiajame leidinyje.
7 straipsnis
Ši direktyva skirta valstybėms narėms.
Priimta Briuselyje, 2002 m. rugpjūčio 19 d.

Labels: 0
17
20
6